Acsni tapasalhch ju ani taxtokni pus ju Jesús lacꞌantsuculhch junta lacvi lakꞌachakꞌanixni ju laxaꞌestado Galilea.
Jantu ixꞌamputun amalaniniꞌ ju laxaꞌestado Judea ni va ixtamakniputun ju istꞌaꞌisraelitanin.
Chai vaninch ixjunita ju ixcꞌatanꞌan ju israelitanin acsni ixtatꞌajun va laꞌixpacꞌatsꞌaꞌan.
Pus ju isꞌapꞌisekꞌen ju Jesús chanich tajuni:
―Atꞌaxtꞌuch ju ani.
Apꞌinchich ju laxaꞌestado Judea.
Ju chunch ni laich catalaktsꞌinanta ju miꞌamamakaꞌunti amachakꞌan anch ju tuchꞌi laich navi.
Ju tam lapanac ni jumputunch tachi tam xakꞌai pus jantu va catatankꞌanu.
Pus ni laich navi ju ani taxtokni amalacꞌasunikꞌoch tachi chun ju lakꞌachakꞌanixni.
Nin yuꞌunch ju isꞌapꞌisekꞌen jantu ixtalhilacaꞌan ju Jesús.
Pus ajunich ju Jesús:
―Tucaꞌ chin ju avilhchan ju iclhcanicanta.
Para ju uxijnan va tuchi horach lai naviyatꞌit ju pꞌastꞌacꞌatꞌit.
Ju lapanacni ju ani lacamunutpaꞌ jantu lai talhitsꞌiꞌinan ju uxijnan.
Para ju quitꞌin yuchi jantu quintalhilaktsꞌimputun ni icꞌajuni ni na macxcai ju tanavi.
Ju uxijnan apꞌinchitꞌitch junta lai cꞌatan.
Ju quitꞌin tucaꞌ lai actiꞌalh ju anch ni jantucaꞌ chin ju avilhchan ju iclhcanicanta.
Acsni ajunilh ju ani chivinti pus tavilhcaꞌ ju Jesús ju xaꞌestado Galilea.
Acsni taꞌalh ju isꞌapꞌisekꞌen pus astan alh ju Jesús junta lai cꞌatan.
Jantu lacatalhavat ju alh.
Tachi ju va jantu ixlacasqꞌuin ni xamatiꞌ cacꞌatsa.
Pus ju israelitanin ixtapuxcajuich ju Jesús junta lai cꞌatan.
Ixtanajunch:
―Ta xaꞌanch nuꞌ ju anuꞌ lapanac.
Ju ixlacata ju Jesús na lhu ixꞌalin ju chivinti ju va sek ixtanajun ju lapanacni.
Ju aliꞌin ixtanajunch ni na kꞌox lapanac ju yuchi.
Ju aliꞌin ixtanajun:
―Jantu vasalh kꞌox lapanac.
Va aꞌokxchokꞌoi ju lapanacni.
Pus ju anuch lapanacni ni va ixtatalhonich ju xaꞌucxtinin ju israelitanin pus va sek ixtalhichivinin ixlacata ju Jesús.
Acsni chaꞌalh paitat cꞌatan ju Jesús alh ju laꞌixpujitatꞌan ju istꞌaꞌisraelitanin chai tsuculh amalaniniꞌ.
Pus va ixtalhamakꞌaninin ju istꞌaꞌisraelitanin.
Ixtanajunch:
―Ju ani tas lhimispaich ju atalaninti ni jantu xamatiꞌ xamalani.
Chai akꞌalhtayanalh ju Jesús.
Alacjuni:
―Ju tuchi icꞌamalaninin jantu quiꞌanuꞌ.
Ixꞌanuꞌ ju xaquimacamin.
Ni xamatiꞌ naviputun ixkꞌachat ju Dios pus cacꞌatsayach ta anchach ju xaminacha ju ani atalaninti.
U Dios ju xaquixtakni u va laquiꞌakstu ju icnajun.
Ju va laꞌisꞌakstu najun ju tuꞌuꞌ va lacasqꞌuin ni catanaulh ju lapanacni ni xakꞌai ju yuchi.
Para ju lacasqꞌuin ni catanaulh ju lapanacni ni yuchi ju xakꞌai ju tichi macaminta pus yuchi ju najun ju stavasalanti.
Matich ju aꞌokxchokꞌonti laꞌixmacni ju yuchi.
Vasalh ni taxtaknitan ju lhamapꞌaksin ju Moisés.
Para nin tachi pumatam ju milhiꞌuxijnan ju lai stunin camuctaxtukꞌo ju anuꞌ lhamapꞌaksin.
Tajuch ni va quilamakniputunauch ju quitꞌin.
Chai taꞌakꞌalhtayanalh ju lapanacni.
Tajunich:
―Va pꞌacxantꞌa lhacaticuru.
Tis chavaich ju makniputunan.
Pus ju Jesús akꞌalhtailh:
―Va lakatam lhamakꞌan xacnavi.
Chai minchuxꞌan va lhamakꞌanininatꞌit.
Slivasalh ni Moisés ju xtakta ju lhamapꞌaksin ixlacata ju achꞌucꞌunti.
Chai ju avilhchan paꞌastacni vana acsni ju chꞌucꞌuniyatꞌit ixꞌaxtꞌakꞌa ju tam tsꞌalh.
Jantiyuꞌ ju Moisés ju pꞌulhnan naulh ni cachꞌucꞌucalh ju tam tsꞌalh.
Yuꞌunch ju makꞌaniya lapanacni ju pꞌulhnanch tanavilh ju chunch.
Mas avilhchan paꞌastacni chꞌucꞌucanch ju tam tsꞌalh va ixlacata ni acsni ju uctaxtui tachi ju lhcaꞌulai ju laꞌixlhamapꞌaksin ju Moisés.
Ni naviyatꞌit chunch tajuch ni va quilalhixcayauch ni palaich xacnavi ju anuꞌ lapanac ju acs avilhchan paꞌastacni.
Jantu aꞌulanitꞌit ixtalakꞌalhin tam xamatiꞌ ni jantu pꞌulhnan kꞌox cꞌatsꞌayatꞌit tuchi navita.